Weesgerus-fees in die WaterbergeWeesgerus (Foto verskaf) Weesgerus-vakansieoord is net meer as ŉ uur se ry vanaf Pretoria. By die Weesgerus-fees kan jy in ŉ veilige omgewing saam kom sing, gesels, eet en leef en ŉ onvergeetlike naweek saam met bekende Afrikaanse sangers geniet. Dit beloof hope pret en vermaak. Weesgerus is geleë in die hartjie van die skilderagtige Waterberge, 3 km buite Modimolle (Nylstroom), slegs 130 km vanaf Pretoria. Die oord is omring deur welige bosveldplantegroei met boekenhout, vaalbos, wildesering en ten minste 35 ander boomspesies. Hierdie bome huisves meer as 50 verskillende voëlspesies. Kom stap tussen die impalas en ervaar alles wat die Bosveld bied! Die vakansieoord beskik oor gerieflike chalets asook woonwa- en tentstaanplekke, almal met elektrisiteit toegerus, in ŉ rustige, landelike atmosfeer, asook oor ontspanningsgeriewe waarvan die swembaddens besonder indrukwekkend is. Die Weesgerus-fees beloof ongeëwenaarde vermaak vir die hele gesin. Bederf gerus jou familie, koop jou kaartjies en kom deel in die groter en lekkerder Weesgerus-fees! Kom kuier Vrydagaand (25 November 2022) tydens ŉ “bring-en-braai” saam met Blackie Swart se musiekvertoning. Die vure en bykosse word voorsien deur Weesgerus-borge. Saterdag (26 November 2022) is daar iets vir die fikse mense, die sterk toutrekkers, die groot armdrukkers, vermaak vir die klein kinders en die mooi mense met die Mnr. en Me. Weesgerus-kompetisie. Ons hou selfs ŉ lewende hawe-veiling die oggend by die Damlapa. Daar is stalletjies met snuffelartikels, heerlike kos, motorvoertuig- en plaastoerusting-uitstallings, ŉ biertuin en pretpark vir die kinders. Gedurende die fees gaan van die stalletjies boonop unieke kompetisies hou. Om by te dra tot die unieke en lekker familiefees gaan Capital Air Saterdag ook helikopterritte aanbied teen R250 per persoon per rit (maksimum vier persone). Kom deel in hierdie ervaring deur die asemrowende Waterberge uit die lug te aanskou en saam met jou gesin nuwe herinneringe te bou! Parkering is binne die Weesgerus-terrein en met die nodige sekuriteit kan jy met gemoedsrus die fees bywoon en geniet. Sien jou op 25 en 26 November 2022 by die fees! Kostes vir dagbesoekers: Volwassenes R100 Laerskoolkinders R50 Voorskool gratis